**Likumprojekta "Grozījumi Ģeotelpiskās informācijas likumā"**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekta “Grozījumi Ģeotelpiskās informācijas likumā” (turpmāk – projekts) mērķis ir paplašināt Latvijas Ģeotelpiskās informācijas aģentūras (turpmāk – Aģentūra) funkciju tvērumu, nosakot, ka Aģentūra piedalās valsts politikas izstrādē ģeodēzijas, kartogrāfijas un ģeotelpiskās informācijas jomās. Tāpat projekts paredz precizēt Ģeotelpiskās informācijas likuma (turpmāk – ĢIL) normu, kas nosaka iestādi, kura pārstāv Latvijas Republiku Eiropas Savienības institūcijās un sniedz informāciju Eiropas Komisijai par ģeotelpiskās infrastruktūras ieviešanu Latvijas Republikā un ziņas par Eiropas Kopienas ģeotelpiskās informācijas infrastruktūras turpmāko attīstību. Projekts arī paredz harmonizēt un attiecībā uz visām specialitātēm mērniecības jomā noteikt vienotus noteikumus, paredzot deleģējumu Ministru kabinetam pilnvarot sertificēšanas institūciju arī ģeodēzijas jomā un apstiprināt tās maksas pakalpojumu cenrādi. Projekts stāsies spēkā nākamajā dienā pēc tā publicēšanas oficiālajā izdevumā „Latvijas Vēstnesis.” |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 1. Aizsardzības ministrijas un Tieslietu ministrijas kopīga iniciatīva;
2. Ministru kabineta 2021. gada 24. marta sēdes protokollēmums (prot. Nr. 29, 12.§ 2. punkts).
 |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Projekta izstrāde ir nepieciešama sakarā ar to, ka šobrīd Aģentūras darbību reglamentējošajā tiesību aktā ir noteikts, ka Aģentūra īsteno valsts politiku ģeodēzijas, kartogrāfijas un ģeotelpiskās informācijas jomās, taču Aģentūra praktiski piedalās arī minēto politikas jomu plānošanā un nodrošina to metodisko vadību – izstrādājot specifiskus nozares normatīvos aktus, piemēram, Ministru kabineta noteikumu projektus, attīstības plānošanas dokumentus (piemēram, ģeotelpiskās informācijas attīstības koncepciju), kā arī nodrošinot ģeotelpisko datu atvēršanu (atvērtie dati) un tml. Projekts izstrādāts, lai korekti nodalītu Aizsardzības ministrijas (turpmāk – AM) un Aģentūras funkcijas un uzdevumus. Vienlaikus projekta izstrāde ir nepieciešama sakarā ar to, ka šobrīd ĢIL 8. pantā AM noteikti pienākumi, kas saistīti ar Latvijas Republikas pārstāvēšanu Eiropas Savienības institūcijās un informācijas sniegšanu Eiropas Komisijai par ģeotelpiskās informācijas infrastruktūras ieviešanu, taču faktiski minētos uzdevumus veic Vides aizsardzības un reģionālās attīstības ministrija (turpmāk – VARAM), jo saskaņā ar Ministru kabineta 2013. gada 28. decembra rīkojumu Nr. 686 “Par Latvijas ģeotelpiskās informācijas attīstības koncepciju” (turpmāk – MK rīkojums Nr. 686) VARAM ir noteikta par atbildīgo institūciju Eiropas Parlamenta un Padomes 2007. gada 14. marta direktīvas 2007/2/EK, ar ko izveido Telpiskās informācijas infrastruktūru Eiropas Kopienā (turpmāk – INSPIRE direktīva), turpmākās ieviešanas koordinēšanā Latvijā. Tāpat projekta izstrāde ir nepieciešama, jo speciālistu sertifikācijai un darbības uzraudzībai zemes kadastrālās uzmērīšanas, zemes ierīcības un ģeodēzijas jomā nav vienota regulējuma, tādēļ ka vienā no mērniecības jomas apakšnozarēm, proti, ģeodēzijā, iztrūkst deleģējums Ministru kabinetam pilnvarot ģeodēzistu sertificēšanas institūciju, tādējādi arī iztrūkstot deleģējumam Ministru kabinetam apstiprināt ģeodēzistu sertificēšanas un uzraudzības maksas pakalpojumu cenrādi.Projekts paredz noteikt šādu tiesisko regulējumu:1. Saskaņā ar ĢIL 4. panta pirmo daļu AM organizē un koordinē valsts politikas īstenošanu ģeodēzijas, kartogrāfijas un ģeotelpiskās informācijas jomā. ĢIL 4. panta otrajā daļā noteikts, ka Aģentūra ir AM pārraudzībā esoša vadošā iestāde valsts politikas īstenošanā ģeodēzijas, kartogrāfijas un ģeotelpiskās informācijas jomā. Ministru kabineta 2013. gada 9. jūlija noteikumu Nr. 384 “Latvijas Ģeotelpiskās informācijas aģentūras nolikums” (turpmāk – MK noteikumi Nr. 384) 1. un 2. punktā noteikts, ka Aģentūra ir AM pārraudzībā esoša valsts pārvaldes iestāde, kuras darbības mērķis ir valsts politikas īstenošana ģeodēzijas, kartogrāfijas un ģeotelpiskās informācijas jomā.Saskaņā ar Noteikumu Nr. 384 4.18. apakšpunktu Aģentūra atbilstoši kompetencei izstrādā un iesniedz priekšlikumus normatīvo aktu pilnveidošanai. Savukārt atbilstoši Ministru kabineta 2003. gada 29. aprīļa noteikumu Nr. 236 “Aizsardzības ministrijas nolikums” 4.3. un 5.12. apakšpunktam ministrija organizē un koordinē valsts politikas īstenošanu ģeodēzijas, kartogrāfijas un ģeotelpiskās informācijas jomā un nodrošina normatīvo aktu projektu izstrādi, kā arī nozares metodisko vadību un pārraudzību minētajā jomā.AM nav cilvēkresursu, lai sagatavotu un virzītu specifiskus ārējos normatīvos aktus ģeodēzijas, kartogrāfijas un ģeotelpiskās informācijas jomā. Līdz ar to Aģentūra ir faktiski atbildīga par normatīvo aktu izstrādi, t.sk. nepieciešamo grozījumu sagatavošanu, kas izdoti uz ĢIL pamata. Piemēram, Aģentūra izstrādā(āja), kā arī aktīvi piedalās saskaņošanas (darba grupas, elektroniskā saskaņošana, starpministriju (starpinstitūciju) sanāksmēs) un tālākā virzības procesa nodrošināšanā izskatīšanai Ministru kabinetā par 1) Ministru kabineta noteikumiem “Latvijas Ģeotelpiskās informācijas aģentūras maksas pakalpojumu cenrādis un tā piemērošanas kārtība”, kuru izdošanas tiesiskais pamats izriet no likuma par budžetu un finanšu vadību 5. panta devītās daļas, ĢIL 10. panta ceturtās daļas, 15. panta otrās daļas, 26. panta sestās un septītās daļas, 2) Ministru kabineta noteikumus “Ģeotelpisko pamatdatu informācijas sistēmas noteikumi”, kuru deleģējums izriet no ĢIL 17. panta ceturtās daļas, kā arī 3) Ministru kabineta noteikumiem “Ģeodēziskās atskaites sistēmas un topogrāfisko karšu sistēmas noteikumi”, kuru deleģējums izriet no ĢIL 11. panta trešās daļas un 12. panta ceturtās daļas.Tāpat jānorāda, ka Aģentūra, sadarbojoties ar sertificēšanas institūcijām, organizē apmācības sertificētām personām (ģeodēzistiem) par ģeodēzijas nozarei aktuāliem jautājumiem. Ņemot vērā visu iepriekš minēto, projekts paredz precizēt ĢIL normu, deleģējot Aģentūrai funkciju piedalīties valsts politikas izstrādē ģeodēzijas, kartogrāfijas un ģeotelpiskās informācijas jomās.Līdzīgi gadījumi, kad padotības iestādes līdzdarbojas nozares politikas veidošanā, ir noteikti, piemēram, Ministru kabineta 2013. gada 30. jūlija noteikumu Nr. 449 “Valsts meža dienesta nolikums” 3.2. apakšpunktā, kā arī Ministru kabineta 2018. gada 27. februārī noteikumu Nr. 111 “Valsts aģentūras "Latvijas Nacionālais akreditācijas birojs" nolikums” 2. punktā.2. Ministriju atbildība un kompetence ģeotelpiskās informācijas jomā, tai skaitā par INSPIRE direktīvas ieviešanu ir noteikta ĢIL 4. panta ceturtajā, piektajā un sestajā daļā.Saskaņā ar INSPIRE direktīvas aktivitāšu laika tabulu, kas balstās uz tiesiskajām normām, kurās ietverti to ieviešanas gala termiņi (skatīt: “[Road Map Graphic” Eiropas Komisijas mājas lapas sadaļā “INSPIRE”](https://inspire.ec.europa.eu/road-map-graphic/32443)), izriet, ka INSPIRE direktīvas ieviešanas fāze beidzās 2013. gada 3. decembrī, kas bija par pamatu INSPIRE Komitejai 2013. gada 3. aprīlī pieņemt lēmumu par INSPIRE uzturēšanas darba grupas (INSPIRE Maintenance and Implementation Group (MIG)) pārveidi divu līmeņu grupās – MIG-P (politiskā) un MIG-T (tehniskā). Latvijā INSPIRE direktīvas ieviešana noslēdzās 2020. gada beigās nodrošinot pēdējo vides ziņošanas prioritāro datu kopu un to pakalpju publicēšanu Valsts vienotajā ģeotelpiskās informācijas portālā un Eiropas INSPIRE ģeoportālā. Saistībā ar šo ĢIL teksta redakcija no “INSPIRE direktīvas ieviešana” tiek mainīta uz “INSPIRE direktīvas darbība” ar to saprotot visas tiesiskās, tehniskās un publiskās darbības, kas nepieciešamas INSPIRE direktīvas nodrošināšanai, darbības uzlabošanai un attīstībai valstī.Saskaņā ar ĢIL 4. panta ceturto daļu atsevišķas funkcijas ģeodēzijas, kartogrāfijas un ģeotelpiskās informācijas politikas īstenošanā atbilstoši savai kompetencei pilda VARAM, Zemkopības ministrija, Tieslietu ministrija, Satiksmes ministrija, Ekonomikas ministrija, Iekšlietu ministrija, Veselības ministrija, Izglītības un zinātnes ministrija, Kultūras ministrija un vietējās pašvaldības, kā arī biedrības un nodibinājumi, kuru darbība attiecīgajā jomā ir reģistrēta. Savukārt atbilstoši minētā panta sestajai daļai, šā panta ceturtajā daļā minētās ministrijas sagatavo un sniedz AM ziņas par attiecīgās nozares ģeotelpisko informāciju, pakalpojumiem un pasākumiem, lai nodrošinātu efektīvu ģeotelpiskās informācijas iegūšanu, sagatavošanu, atjaunināšanu un attiecīgu ģeotelpiskās informācijas pakalpojumu sniegšanu valstī un šā likuma 8. panta otrajā un trešajā daļā noteikto uzdevumu izpildi.Saskaņā ar ĢIL 8. panta pirmo daļu AM un VARAM, savstarpēji sadarbojoties, nodrošina Latvijas Republikas pārstāvēšanu ES institūcijās jautājumos par Eiropas Kopienas ģeotelpiskās informācijas infrastruktūras izveidi un tās darbību reglamentējošo noteikumu projektu saskaņošanu un pieņemšanu ES institūcijās. Savukārt, atbilstoši 8. panta otrajai un trešajai daļai, AM ik pēc trim gadiem, sākot ar 2010. gada 15. maiju, sagatavoja ziņojumus Eiropas Komisijai par ģeotelpiskās informācijas infrastruktūras ieviešanu Latvijas Republikā un pēc tās pieprasījuma sniedz tai ziņas, lai veiktu analīzi ar mērķi radīt Eiropas Kopienas ģeotelpiskās informācijas infrastruktūras izveidošanas nosacījumus, kas būtu praktiski iespējami un proporcionāli to prognozējamām izmaksām un ieguvumiem. Ziņojumu un informācijas sagatavošanā Eiropas Komisijai AM sniedz konsultatīvu un metodisku atbalstu.Ar MK rīkojuma Nr. 686 8. punktu VARAM uzdots koordinēt INSPIRE direktīvas ieviešanu.VARAM atbildībā ir visvairāk ģeotelpisko datu kopu, kuras ir saistītas ar ziņošanu Eiropas Komisijai par vides jomas direktīvu ieviešanas procesu. VARAM ir galvenā nozīme un atbildība sekmīgā INSPIRE direktīvas ieviešanā – tās rīcībā ir nepieciešamie rīki, lai īstenotu INSPIRE direktīvu. Latvijas Republikas pārstāvība Eiropas Savienības institūcijās jautājumos par Eiropas Kopienas ģeotelpiskās informācijas infrastruktūras (INSPIRE) darbību ir sekojoša:1. INSPIRE direktīvas politikas veidošanas darba grupā (MIG-P): tiek deleģēts VARAM pārstāvis. Nepieciešamības gadījumā var tikt pieaicināts AM vai citas institūcijas pārstāvis(-ji);
2. INSPIRE direktīvas tehniskajā darba grupā (MIG-T): tiek deleģēts VARAM pārstāvis un AM pārstāvis.

Vienas valsts dalībnieku skaits abu darba grupu sanāksmēs no dalībvalstīm netiek limitēts, līdz ar to, atkarībā no izskatāmo jautājumu loka VARAM dalībai tajās var piesaistīt dažādu institūciju ekspertus.Tāpat norādāms, ka AM turpinās sniegt konsultatīvu un metodisku atbalstu ziņojumu un informācijas sagatavošanā Eiropas Komisijai. Tāpat AM (Aģentūra) savas kompetences ietvaros turpinās nodrošināt metodisku vadību un atbalstu iesaistītajām institūcijām INSPIRE direktīvā minēto ģeotelpisko datu kopu un metadatu sagatavošanā. Atbalsts būtu saistīts ar tehniskiem jautājumiem - metodiskajiem norādījumiem darbam ar INSPIRE specifikācijām, INSPIRE datu kopu izvedi un sagatavošanu publicēšanai, datu vizuālā noformējuma sagatavošanu atbilstoši INSPIRE ģeoportāla vajadzībām un datu validēšanu INSPIRE ģeoportālā, vienlaikus saglabājot nostāju, ka par katru no INSPIRE direktīvas II un III pielikumā minētajām tēmām (ģeotelpisko datu kopu un metadatu sagatavošanu) primāri ir atbildīga MK rīkojumā Nr. 686 norādītā institūcija (ministrija).Valsts reģionālās attīstības aģentūra (turpmāk VRAA) turpinās metodiski vadīt INSPIRE metadatu sagatavošanu un publicēšanu Ģeotelpisko datu savietotājā, izveidoto servisu publicēšanu Valsts vienotajā ģeotelpiskās informācijas portālā (turpmāk - Ģeoportāls), veiks INSPIRE datu izvietošanu un INSPIRE pakalpju izveidi tiem ģeotelpisko datu turētājiem, kuriem nav savas ģeotelpisko datu izplatīšanas sistēmas, kas nodrošina INSPIRE direktīvā noteikto ģeotelpisko datu sadarbspēju. Kā arī VRAA nodrošinās Ģeoportāla sadarbspēju un datu apmaiņu ar INSPIRE ģeoportālu, savukārt VARAM turpinās nacionālajā līmenī nodrošināt to procesu uzraudzību, kas saistīti ar INSPIRE direktīvas darbību.Ņemot vērā iepriekš minēto, un ievērojot, ka ar MK rīkojumu Nr. 686 VARAM jau noteikta par atbildīgo institūciju INSPIRE direktīvas turpmākās darbības koordinēšanā Latvijā, projekts paredz grozīt ĢIL 8. pantu, nosakot, ka VARAM un Aizsardzības ministrija savas kompetences ietvaros nodrošina Latvijas Republikas pārstāvību Eiropas Savienības institūcijās jautājumos par Eiropas Kopienas ģeotelpiskās informācijas infrastruktūras darbību, kā arī tikai VARAM sniedz informāciju Eiropas Komisijai par ģeotelpiskās infrastruktūras darbību Latvijas Republikā un ziņas par Eiropas Kopienas ģeotelpiskās informācijas infrastruktūras turpmāko attīstību.3. 2016. gada 23. novembra likums "Grozījumi likumā "Par nodokļiem un nodevām"", 2016. gada 23. novembra likums "Grozījumi Nekustamā īpašuma valsts kadastra likumā" (likumprojekts Nr: 673/Lp12) un 2016. gada 23. novembra likums "Grozījumi Zemes ierīcības likumā" (likumprojekts Nr: 671/Lp12) paredz no 2017. gada 1. janvāra atteikties no valsts nodevas iekasēšanas par zemes ierīcības darbu un zemes kadastrālās uzmērīšanas darbu sertifikāta izsniegšanu vai sertifikāta darbības termiņa pagarināšanu, to aizstājot ar sertificēšanas institūcijas maksas pakalpojumu, kura apmēru noteiks Ministru kabineta noteikumi atbilstoši Valsts pārvaldes iekārtas likuma 43.1 panta otrajai daļai.Vienlaikus minētie grozījumi Nekustamā īpašuma valsts kadastra likumā un Zemes ierīcības likumā paredz deleģējumu Ministru kabinetam līdz 2017. gada 30. aprīlim apstiprināt maksas pakalpojumu cenrādi par zemes kadastrālās uzmērīšanas un zemes ierīcības darbu veicēju sertifikāciju, sertifikāta darbības termiņa pagarināšanu un sertificēto personu darbības uzraudzību.Tāpat kā 2016. gada 23. novembra grozījumi Nekustamā īpašuma valsts kadastra likumā un Zemes ierīcības likumā, arī 2016. gada 23. novembra likums "Grozījumi Ģeotelpiskās informācijas likumā" (likumprojekts Nr. 672/Lp12), kā sastāvdaļa tika iekļauts likumprojekta "Par valsts budžetu 2017. gadam" paketē, tādēļ tika pieņemts steidzamības kārtībā. Likumprojektu mērķis bija atteikties no valsts nodevas iekasēšanas par kadastrālās uzmērīšanas, zemes ierīcības un ģeodēzisko darbu sertifikāta izsniegšanu vai sertifikāta darbības termiņa pagarināšanu, to aizstājot ar sertificēšanas institūcijas maksas pakalpojumu, kura apmēru noteiks Ministru kabineta noteikumi atbilstoši Valsts pārvaldes iekārtas likuma 43.1 panta otrajai daļai, kas paredz, ka Latvijas Republikas valsts pārvaldes uzdevuma ietvaros privātpersonu sniegto pakalpojumu maksas apmēru vai tā noteikšanas un apstiprināšanas kārtību, kā arī atbrīvojumus nosaka Ministru kabinets.2016. gada 23. novembra grozījumi Nekustamā īpašuma valsts kadastra likumā un Zemes ierīcības likumā, pamatojoties uz Saeimas Juridiskā biroja atzinumu, paredz speciālo deleģējumu, kura mērķis, atbilstoši Saeimas Juridiskā biroja skaidrojumam, bija ierobežot cenu konkurenci par sertifikāta izsniegšanu sertificēšanas institūciju starpā, palielinoties sertificēšanas institūciju skaitam. Speciālais deleģējums pamatots ar to, ka Nekustamā īpašuma valsts kadastra likuma 29. panta otrā daļa paredz, ka sertifikātu zemes kadastrālajam uzmērītājam izsniedz vai atsaka izsniegt, sertifikāta darbību aptur vai atjauno, sertifikāta darbības termiņu pagarina vai atsaka to pagarināt un sertifikātu anulē Ministru kabineta pilnvarota sertificēšanas institūcija, kas būtu par pamatu uzskatīt sertifikāta izsniegšanu par valsts deleģēto funkciju. Analoģiska norma attiecībā uz pilnvarojuma nepieciešamību ir paredzēta arī Zemes ierīcības likuma 4. panta otrajā daļā. Savukārt, 2016. gada 23. novembra likumā "Grozījumi Ģeotelpiskās informācijas likumā" speciālais deleģējums Ministru kabinetam apstiprināt sertificēšanas maksas pakalpojuma cenrādi iekļauts netika, jo ĢIL tolaik (un arī šobrīd) neparedzēja deleģējumu Ministru kabinetam pilnvarot sertificēšanas institūciju ģeodēzijas jomā.Papildus norādāms, ka pamatojoties uz Valsts kontroles revīzijas ziņojumā "Vai valstī tiek īstenota efektīva uzraudzība pār zemes kadastrālās uzmērīšanas pakalpojumu sniegšanu?" (apstiprināts ar Valsts kontroles 02.02.2018. lēmumu Nr. 2.4.1.‑7/2017.) akcentēto, ka mērnieku sertificēšana uzticēta privāto tiesību subjektiem, kuru primārais mērķis ir peļņas gūšana un kuru pieeja uzraudzības procesa īstenošanā un normatīvo aktu prasību piemērošanā ir atšķirīga, Tieslietu ministrija izstrādāja informatīvo ziņojumu "Par atbildības izvērtējumu zemes kadastrālās uzmērīšanas, zemes ierīcības un ģeodēzisko darbu jomā" (turpmāk – Informatīvais ziņojums), kas tika apstiprināts Ministru kabineta 2019. gada 10. decembra sēdē. Ar Informatīvo ziņojumu risinātas Valsts kontroles akcentētās problēmas, paredzot uzdevumu Tieslietu ministrijai sadarbībā ar AIM izstrādāt grozījumus normatīvajos aktos, nosakot, ka turpmāk personu sertificēšanu zemes kadastrālās uzmērīšanas, zemes ierīcības un ģeodēziskās darbības jomā veiks mērniecības jomā esošas profesionālās organizācijas izveidots sertifikācijas centrs.Šobrīd sertifikāti mērniecības jomā atbilstoši Ministru kabineta 2010. gada 1. novembra noteikumiem Nr. 1011 "Personu sertificēšanas un sertificēto personu uzraudzības kārtība ģeodēzijā, zemes ierīcībā un zemes kadastrālajā uzmērīšanā" tiek izsniegti ne tikai zemes kadastrālās uzmērīšanas darbu un zemes ierīcības darbu jomā, bet arī ģeodēzijā. Minētais liecina par mērniecības jomas vienotību un nedalāmību, proti, mērniecības nozare (kadastrālā uzmērīšana, zemes ierīcība un ģeodēzija) ir vienota un nav skatāma šauri un sadrumstaloti.Lai izpildītu minēto uzdevumu, Tieslietu ministrija izstrādā grozījumus Ministru kabineta 2010. gada 10. augusta noteikumos Nr. 764 "Noteikumi par sertificēšanas institūcijām, kuras izsniedz sertifikātu zemes kadastrālajam uzmērītājam un zemes ierīcības darbu veicējam" (turpmāk – noteikumi Nr. 764), kas, ievērojot Nekustamā īpašuma valsts kadastra likumā un Zemes ierīcības likumā noteikto deleģējumu, nosaka institūcijas, kuras Ministru kabinets pilnvaro zemes kadastrālās uzmērīšanas un zemes ierīcības jomā veikt zemes kadastrālo uzmērītāju un zemes ierīcības darbu veicēju sertifikāciju. Minētie grozījumi paredzēs, ka turpmāk personu sertificēšanu zemes kadastrālās uzmērīšanas un zemes ierīcības jomā veiks mērniecības jomā esošas profesionālās organizācijas izveidots sertifikācijas centrs, kas, saskaņā ar šobrīd spēkā esošo pilnvarojumu noteikumos Nr. 764 ir Latvijas Mērnieku biedrības Sertifikācijas centrs.Vienlaikus, jāņem vērā, ka ar pilnvarojumu (deleģējumu) jāsaprot ne tikai viena konkrēta, lakoniska tiesību norma, bet paša likuma būtība un mērķi. Turklāt, noskaidrojot pilnvarojuma (deleģējuma) apjomu, jāņem vērā arī konkrētās nozares specifika, kuru likumdevējs uzdevis reglamentēt Ministru kabinetam. Vērtējot 2016. gada 23. novembra grozījumus Nekustamā īpašuma valsts kadastra likumā un Zemes ierīcības likumā, var secināt, ka likumdevēja mērķis bija paredzēt speciālo deleģējumu cenu konkurences par sertifikāta izsniegšanu sertificēšanas institūciju starpā, palielinoties sertificēšanas institūciju skaitam, ierobežošanai. Ņemot vērā Informatīvo ziņojumu un no tā izrietošos uzdevumus mērniecības jomas harmonizēšanā, analoģisks regulējums ar deleģējumu Ministru kabinetam pilnvarot attiecīgu sertificēšanas institūciju un apstiprināt tās maksas pakalpojumu cenrādi, nepieciešams arī ĢIL. Šobrīd saskaņā ar ĢIL 22. panta otro daļu sertifikātu ģeodēzisko darbu veicējam izsniedz Latvijas Nacionālajā akreditācijas birojā akreditēta sertificēšanas institūcija, neparedzot īpašu Ministru kabineta pilnvarojumu. Regulējumu par savstarpēji saistītajiem jautājumiem jāapvieno vienos Ministru kabineta noteikumos, tādējādi atvieglojot orientēšanos tiesiskajā regulējumā un nodrošinot tiesiskā regulējuma vienotību. Vēsturiski izveidojusies situācija, ka speciālistu sertifikācijai un darbības uzraudzībai zemes kadastrālās uzmērīšanas, zemes ierīcības un ģeodēzijas jomā nav vienota regulējuma, jo vienā no mērniecības jomas apakšnozarēm, proti, ģeodēzijā, iztrūkst deleģējums Ministru kabinetam pilnvarot ģeodēzistu sertificēšanas institūciju, tādējādi arī iztrūkstot deleģējumam Ministru kabinetam apstiprināt ģeodēzistu sertificēšanas un uzraudzības maksas pakalpojumu cenrādi. Iespējams izveidojušās nekonsekvences iemesls ir meklējams apstāklī, ka mērniecības jomas jautājumi atrodas divu dažādu ministriju kompetencē, proti, pār zemes kadastrālās uzmērīšanas un zemes ierīcības jomu atbildīgā ir Tieslietu ministrija, savukārt par ģeodēzijas jomu – AM. Ņemot vērā minēto, mērniecības nozari ir nepieciešams harmonizēt, vienotus noteikumus par sertificēšanas institūcijām, kuras izsniedz sertifikātu mērnieka specialitātes pārstāvjiem, kā arī sertificēšanas maksas pakalpojumu apmēra regulēšanas nosacījumus attiecinot ne tikai uz zemes kadastrālās uzmērīšanas un zemes ierīcības darbu, bet arī ģeodēzisko darbu jomu.Līdz ar to AM ir izstrādājusi projektu, paredzot deleģējumu Ministru kabinetam pilnvarot sertificēšanas institūciju, kas ģeodēzisko darbu veicējam izsniedz vai atsaka izsniegt, aptur vai atjauno sertifikāta darbību, pagarina sertifikāta darbības termiņu vai atsaka to pagarināt un anulē sertifikātu, veic sertificēto personu darbības uzraudzību un nodrošina sertificēto personu kvalifikācijas celšanu, kā arī apstiprināt sertifikācijas un uzraudzības maksas pakalpojumu cenrādi, līdzīgi kā tas noteikts Nekustamā īpašuma valsts kadastra likuma 29. panta otrajā un 4.1 daļā un Zemes ierīcības likuma 4. panta otrajā un 4.1 daļā. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Latvijas Ģeotelpiskās informācijas aģentūra, Tieslietu ministrija, Vides aizsardzības un reģionālās attīstības ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projektā paredzētie grozījumi attiecas uz Vides aizsardzības un reģionālās attīstības ministriju, Aizsardzības ministriju, Latvijas Ģeotelpiskās informācijas aģentūru un citām ministrijām un to padotībā esošām institūcijām (Eiropas Parlamenta un Padomes 2007. gada 14. marta direktīvas 2007/2/EK, ar ko izveido Telpiskās informācijas infrastruktūru Eiropas Kopienā (INSPIRE direktīva), datu kopu turētāji), kas ir atbildīgas par INSPIRE direktīvas nosacījumu izpildi. |
| 2. | Tiesiskā regulējuma ietekme uz tautsaimniecību un administratīvo slogu | VARAM atbilstoši MK 2018. gada 9. janvāra rīkojumam Nr.12 (prot. Nr.1, 1.§) “Grozījums Ministru kabineta 2013. gada 28. decembra rīkojumā Nr. 686 “Par Latvijas ģeotelpiskās informācijas attīstības koncepciju”” ir noteikta par koordinējošo institūciju INSPIRE direktīva ieviešanā.Faktiski projekta pieņemšanas rezultātā administratīvais slogs VARAM nepieaugs, jo no 2018. gada VARAM jau pārstāv Latvijas Republiku Eiropas Savienības institūcijās un sniedz informāciju Eiropas Komisijai par ģeotelpiskās infrastruktūras ieviešanu Latvijas Republikā un ziņas par Eiropas Kopienas ģeotelpiskās informācijas infrastruktūras turpmāko attīstību. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Ņemot vērā, ka projekts paredz noteikt, ka Aģentūra turpmāk piedalās valsts politikas izstrādē ģeodēzijas, kartogrāfijas un ģeotelpiskās informācijas jomās, tiks izstrādāti grozījumi MK noteikumos Nr. 384 paplašinot Aģentūras funkciju tvērumu.Vienlaikus ņemot vērā, ka projekts papildina ĢIL 23. panta pirmo un trešo daļu ar deleģējošo normu, tiks izdarīti grozījumi Ministru kabineta 2021. gada 24. marta noteikumos Nr. 183 “Zemes kadastrālās uzmērīšanas un zemes ierīcības darbu veicēju sertifikācijas, sertifikāta darbības termiņa pagarināšanas un darbības uzraudzības cenrādis”, iekļaujot pakalpojumu aprēķinus arī ģeodēzijas specialitātē. |
| 2. | Atbildīgā institūcija | Aizsardzības ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Ņemot vērā Ministru kabineta 2009. gada 25. augusta noteikumu Nr. 970 “Sabiedrības līdzdalības kārtība attīstības plānošanas procesā” 13. un 14. punktu, projekts un tā sākotnējās ietekmes novērtējuma ziņojums (anotācija) 2021. gada 29. jūnijā tika publicēts Aizsardzības ministrijas tīmekļa vietnē [www.mod.gov.lv](http://www.mod.gov.lv/) sadaļā „Dokumenti”. Elektroniski sagatavots paziņojums par līdzdalības procesu 2021. gada 30. jūnijā tika iesniegts Valsts kancelejā publicēšanai tās mājaslapā - <https://www.mk.gov.lv/lv/ministru-kabineta-diskusiju-dokumenti>. |
| 2. | Sabiedrības līdzdalība projekta izstrādē | Sabiedrības līdzdalība projekta izstrādē tika nodrošināta, ievietojot projektu un tā anotāciju tīmekļa vietnē [www.mod.gov.lv](http://www.mod.gov.lv/) un <https://www.mk.gov.lv/lv/ministru-kabineta-diskusiju-dokumenti>, aicinot sabiedrības pārstāvjus līdz 2021. gada 16. jūlijam rakstiski sniegt viedokli par projektu tā izstrādes stadijā – nosūtot elektroniski uz e-pastu: kanceleja@mod.gov.lv. |
| 3. | Sabiedrības līdzdalības rezultāti | Priekšlikumi netika sniegti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projektā paredzētie grozījumi attiecas uz Aizsardzības ministriju, Vides aizsardzības un reģionālās attīstības ministriju un Latvijas Ģeotelpiskās informācijas aģentūru. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildē jaunu institūciju izveide, esošo institūciju likvidācija vai reorganizācija nav paredzēta, taču projektā paredzētais tiesiskais regulējums ietekmēs Aģentūras funkcijas ievērojot, ka Aģentūra turpmāk piedalīsies valsts politikas izstrādē ģeodēzijas, kartogrāfijas un ģeotelpiskās informācijas jomās. Projekta pieņemšanas rezultātā VARAM veicamie uzdevumi netiks paplašināti, ievērojot, ka VARAM no 2018. gada pārstāv Latvijas Republiku Eiropas Savienības institūcijās un sniedz informāciju Eiropas Komisijai par ģeotelpiskās infrastruktūras ieviešanu Latvijas Republikā un ziņas par Eiropas Kopienas ģeotelpiskās informācijas infrastruktūras turpmāko attīstību.Projekts tiks realizēts esošo cilvēkresursu ietvaros. |
| 3. | Cita informācija | Nav. |

Iesniedzējs:

Aizsardzības ministrijas

valsts sekretārs Jānis Garisons

Drake 29339356

Martins.Drake@lgia.gov.lv

Solovjova 67335095

Vera.Solovjova@mod.gov.lv